KOMISIJOS SPRENDIMAS
2006 m. vasario 15 d.
remiantis Europos atominės energijos bendrijos steigimo sutarties 83 straipsniu. Toliau pateikiama pagrindinių sprendimo nuostatų santrauka, tačiau galioja visos šio sprendimo nuostatos
(pranešta dokumentu Nr. C(2006) 412)
(Tekstas svarbus EEE)
(2006/626/Euratomas)
Šis sprendimas yra skirtas įmonei British Nuclear Group Sellafield (BNGSL), įsisteigusiai Syskeile (Seascale), Kambrija. BNGSL apie jį buvo pranešta 2006 m. vasario 17 d.
Sprendimas yra susijęs tik su apskaitos ir ataskaitų teikimo tvarka, kurią Sellafield šiuo metu taiko THORP įrenginiuose, tačiau ne tik juose. Sprendime nustatyta, kad nebuvo prarasta branduolinių medžiagų ir jos nebuvo panaudotos kitais nei numatyta tikslais.
1 straipsnis (ištrauka)
BNG SL pažeidė Euratomo sutarties 79 straipsnį, siejant su Reglamento (Euratomas) Nr. 3227/76 (1) 7, 9 ir 12 straipsniais (nuo 2005 m. kovo 20 d. Reglamento Nr. 302/2005 (2) 6, 9 ir 7 straipsniai), ir konkrečias saugumo kontrolės nuostatas (KSKN), kurias Komisija priėmė vadovaudamasi Saugumo kontrolės reglamento (Euratomas) Nr. 302/2005 6 straipsniu, Euratomo sutarties 81 straipsniu ir Reglamento (Euratomas) Nr. 3227/76 3 straipsniu (nuo 2005 m. kovo 20 d. Reglamento (Euratomas) Nr. 302/2005 4 straipsnis).
2 straipsnis
1.
Komisija BNG SL pareiškia įspėjimą.
2.
Įspėjimas pareiškiamas preziumuojant, kad per nustatytą laikotarpį po šio Komisijos sprendimo paskelbimo BNG SL įrodo, kad ji įgyvendino tinkamas ir griežtas priemones neatitikimams ištaisyti ir nustatytoms pažeidimo priežastims panaikinti ir kad ji taiko tinkamas priemones, skirtas nuolat gerinti branduolinių medžiagų apskaitos ir kontrolės sistemos kokybę ir veikimą.
3.
Įspėjimas pareiškiamas preziumuojant, kad per tolesnį nustatytą laikotarpį BNG SL įrodo, jog įgyvendintomis ištaisomosiomis priemonėmis buvo pasiekta numatytų rezultatų.
3 straipsnis
1.
Pasibaigus nustatytam laikotarpiui, kuris prasideda nuo šio Komisijos sprendimo paskelbimo, BNG SL Komisijai pateikia ataskaitą, kurioje išsamiai aprašomos ištaisomosios priemonės, įgyvendintos pagal pirmiau nurodyto 2 straipsnio 2 dalį.
2.
Pasibaigus nustatytam laikotarpiui, kuris prasideda nuo šio Komisijos sprendimo paskelbimo, BNG SL Komisijai pateikia ataskaitą, kurioje išsamiai aprašomi konkretūs rezultatai, kurių pasiekta įgyvendinus ištaisomąsias priemones pagal pirmiau nurodyto 2 straipsnio 2 dalį.
4 straipsnis
Jei nebus pateikta tinkamų įrodymų dėl kurios nors iš šio sprendimo 2 straipsnyje, 2 ir 3 jo dalyse, apibendrintų priemonių ir nebus pateikta konkreti informacija, trumpai nurodyta šio sprendimo 3 straipsnyje, 1 ir 2 jo dalyse, Komisija gali imtis tolesnių teisinių priemonių.
5 straipsnis
1.
Šis sprendimas yra skirtas įmonei British Nuclear Group, Sellafield, esančiai Syskeile (Seascale), Kambrija, CA20 1PG UK.
2.
Apie šį sprendimą pranešama Jungtinei Karalystei.
Priimta Briuselyje, 2006 m. vasario 15 d.